**Bázakerettye Község Önkormányzata Képviselő – testületének**

**2/2016. (II.15.) önkormányzati rendelete**

**a közösségi együttélés alapvető szabályairól és a megszegésük esetén alkalmazható jogkövetkezményekről**

Bázakerettye Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva a következőket rendeli el:

**Első rész**

**Általános szabályok**

**1. §**

(1) E rendelet hatálya arra a természetes, jogi és jogi személyiséggel nem rendelkező szervezetekre terjed ki, aki Bázakerettye község közigazgatási területén a közösségi együttélés alapvető szabályait sértő magatartást tanúsít.

(2) A közösségi együttélés alapvető szabályait sértő magatartásokkal kapcsolatos hatáskört a jegyző gyakorolja.

(3) Nem állapítható meg közösségi együttélés alapvető szabályait sértő magatartás, ha a tevékenység vagy mulasztás szabálysértést, bűncselekményt valósít meg, úgyszintén, ha a tevékenységre vagy mulasztásra törvény vagy kormányrendelet közigazgatási bírság alkalmazását rendeli el.

(4) A közösségi együttélés alapvető szabályait sértő magatartás elkövetése miatt lefolytatott eljárás során a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezései alkalmazandók az e rendeletben meghatározott eltérésekkel.

(5) A közösségi együttélés alapvető szabályaiba ütköző magatartás miatti eljárás hivatalból, továbbá bármely szervezet vagy személy bejelentése alapján indítható. A bejelentést szóban vagy írásban bárki megteheti. A szóban tett bejelentést jegyzőkönyvbe kell foglalni, melyet a bejelentőnek alá kell írnia.

(6) A bejelentésnek lehetőség szerint tartalmaznia kell a közösségi együttélés alapvető szabályaiba ütköző magatartást megvalósító személy ismert személyi adatait, a magatartásnak, az elkövetés helyének és idejének, továbbá a körülményeinek leírását, a bizonyítási eszközök megjelölésével. Amennyiben lehetőség van rá, a bizonyítási eszközöket csatolni kell a bejelentéshez.

(7) A közigazgatási hatósági eljárás

a) valamely cselekménnyel megvalósuló, a közösségi együttélés alapvető szabályait sértő magatartás esetén a cselekmény elkövetésétől,

b) mulasztásban megnyilvánuló közösségi együttélés alapvető szabályait sértő magatartás esetén a jogszerű teljesítésre nyitva álló határidő lejártától,

c) jogellenes állapot fenntartásában megnyilvánuló közösségi együttélés alapvető szabályait sértő magatartás esetén a jogellenes állapot észlelésétől számított 3 hónapon belül indítható.

**2.§.**

(1) A közösségi együttélés alapvető szabályait sértő magatartás elkövetője magánszemély esetében 5.000-100.000.-Ft közötti, jogi személy és jogi személyiséggel nem rendelkező szervezet esetében 15.000-150.000.-Ft közötti közigazgatási bírsággal sújtható.

(2) A közösségi együttélés alapvető szabályait sértő magatartások elkövetése miatt kiszabott közigazgatási bírságot átutalási postautalványon, készpénz-átutalási megbízással vagy banki utalással Bázakerettyei Közös Önkormányzati Hivatal pénzforgalmi számlájára kell befizetni, az első fokú határozat jogerőre emelkedését követő 15 napon belül.

(3) Az (1) bekezdésben foglalt szankció helyett, különösen a közösségi együttélés alapvető szabályait sértő magatartás csekély súlyára tekintettel figyelmeztetés alkalmazható, ha ettől az intézkedéstől kellő visszatartó hatás várható. Ismételt elkövetés esetén ez a bekezdés nem alkalmazható.

(4) Fiatalkorúval szemben közigazgatási bírság kiszabásának akkor van helye, ha a fiatalkorú önálló jövedelemmel rendelkezik vagy önként vállalja a közigazgatási bírság megfizetését.

Fiatalkorúval szemben csak akkor alkalmazható bírság, ha saját jövedelemmel rendelkezik, egyébként figyelmeztetésben kell részesíteni. A figyelmeztetést törvényes képviselőjének is kézbesíteni kell.

(5) Fiatalkorú meghallgatásáról törvényes képviselőjét azzal a felhívással kell értesíteni, hogy a fiatalkorú megjelenéséről gondoskodjék. Amennyiben a törvényes képviselő megjelenésének akadálya van, a gyámhatóság képviselőjét kell a fiatalkorú meghallgatásának időpontjáról értesíteni.

(6) A fiatalkorú meghallgatására a törvényes képviselője jelenlétében kerül sor, kivéve, ha:

a) a törvényes képviselő a cselekményt a fiatalkorúval együtt követte el, illetve az érdekei a fiatalkorú érdekeivel ellentétesek vagy

b) a törvényes képviselő a jogainak gyakorlásában akadályozva van vagy

c) a fiatalkorúnak nincs törvényes képviselője, vagy nem állapítható meg, hogy ki a törvényes képviselője.

(7) A (6) a), b), c) pontokban fennálló állapot esetén a gyámhatóságtól eseti gondnok kirendelését kell kérni.

(8) A kiszabott közigazgatási bírság különös méltánylást érdemlő esetben mellőzhető, mérsékelhető, vagy a tiltott, közösségi együttélést sértő magatartás csekély súlyára tekintettel figyelmeztetés alkalmazható.

(9) A (3) bekezdés alkalmazásában különös méltánylást érdemlő körülménynek lehet tekintetni, ha a szabályszegő

a)az elkövetést megelőző egy évben nem volt közösségi együttélés alapvető szabályait sértő magatartás miatt marasztalva, vagy

b) rajta kívül álló ok miatt mulasztotta el a helyi rendeletben előírt kötelezettség teljesítését.

(10) Közigazgatási bírság kiszabásának mellőzése esetén is fel kell hívni az elkövetőt, hogy a jövőben tartózkodjon hasonló cselekmények elkövetésétől, tartsa be a jogszabályokat és a közösségi együttélés szabályait. Tájékoztatni kell az ismételt elkövetés lehetséges jogkövetkezményéről.

**Második rész**

**A közösségi együttélés alapvető szabályait sértő magatartások**

**1. Az Önkormányzat jelképeinek használatával kapcsolatos magatartások**

**3. §**

Aki a község jelképeit (címer, zászló) engedély nélkül vagy használatra vonatkozó engedélytől eltérő módon használja, közösségi együttélés alapvető szabályait sértő magatartást követ el.

**2. Házszámtáblák elhelyezésével kapcsolatos magatartások**

**4. §**

Közösségi együttélés alapvető szabályait sértő magatartást követ el, aki Bázakerettye Község Önkormányzata Képviselőtestületének 5/2014.(V.8.) számú a közterületek elnevezéséről és a házszám-megállapítás szabályairól szóló rendeletének 10.§-ban foglalt kötelezettségének nem tesz eleget, így a tulajdonos, aki a házszámtábla elhelyezését, karbantartását, pótlását elmulasztja vagy a házszámtáblát nem az épület utca felőli homlokzatán, annak a bejárat felőli részén helyezi el

**3. A közterületek használatával kapcsolatos magatartások**

**5. §**

Aki 6/2014.(VII.7.) számú a települési hulladékkal kapcsolatos közszolgáltatásról a hulladékgazdálkodás és a köztisztaság helyi szabályairól szóló rendeletben foglaltakat vagy a 2/2011 (II.16) számú a települési köztisztaságról és a helyi környezetvédelemről és a zöldterületek, zöldfelületek megóvásáról és fenntartásáról szóló rendeletet megszegi, továbbá aki

a) a zöldfelületet a rendeltetésétől eltérő célra engedély, illetőleg a külön önkormányzati rendelet szerinti bérleti szerződés nélkül vesz igénybe;

b) a közhasználatú zöldfelületen a kerti építményeket, berendezéseket rendeltetésellenes használja, vagy tönkreteszi;

c) a közhasználatú zöldterületek útjain, terein a forgalmat akadályozza;

d) a közhasználatú zöldterületeken a virágokat leszedi, a fák, bokrok ágait, gallyait tördeli, csonkítja, a fákra hirdetést, transzparenst függeszt;

e) a közhasználatú zöldterületeken a fákat engedély nélkül kivágja, kivéve a lakosság által ültetett gyümölcsfák metszését, ifjítását, gallyazását;

f) a játszótéri eszközöket rongálja, nem rendeltetésszerűen használja;

g) a közhasználatú zöldterületeken munkavégzés során a fákat, növényeket nem védi a sérülésektől;

h) a közhasználatú zöldfelületen olyan munkát, mely a növényzetben kárt okoz, engedély nélkül – a halasztást nem tűrő eset kivételével (élet, egészség, vagyonvédelmi okból) – végez és a helyi önkormányzati rendeletben foglalt előírásoknak, bejelentési kötelezettségének nem tesz eleget,

i) tulajdonosi és útkezelői hozzájárulás nélkül használja belterületen a közterületet:

ia) a közút területén nyomvonal jellegű építmény elhelyezéséhez;

ib) közút mellett ipari, kereskedelmi, vendéglátó ipari, továbbá egyéb, szolgáltatási célú építmény építése, bővítése, rendeltetésének megváltoztatása esetén;

ic) útcsatlakozás létesítésekor;

id) kapubejáró kivitelezése esetén;

ie) telephelyre utaló reklámtábla és KRESZ tábla elhelyezése esetén;

if) közterület területén kívüli területről csapadékvíz bevezetése a közút vízelvezető létesítményébe;

j) a közterület helyreállításánál az útkezelői nyilatkozatban előírtakat nem tartja be;

k) a település közúti forgalmáról szóló rendeletben meghatározott önkormányzati utakra vonatkozó korlátozó vagy tiltó tábla ellenére behajt, vagy parkol

az a közösségi együttélés alapvető szabályait sértő magatartást követ el.

**4. Közterület rendeltetésétől eltérő célú használatához kapcsolódó magatartások**

**6. §**

Aki

a) közterületet közterület bérleti szerződéstől, közterület használati hozzájárulástól, közterület használatáról szóló rendelettől eltérően használ, vesz igénybe;

b) közterületet rendeltetésétől eltérő célra a közterület bérleti szerződésben vállalt kötelezettségeinek megszegésével, illetve a közterület használati eljárásban meghatározott előírásokat figyelmen kívül hagyásával vesz igénybe;

c) a közterület bérlőjeként az általa bérelt közterületet nem tartja tisztán, a keletkezett hulladék összegyűjtéséről és az előírásoknak megfelelő elszállíttatásáról naponta nem gondoskodik;

d) a közterület-használati tevékenysége megszűnése után a közterületet eredeti állapotába nem állítja vissza;

e) a község tulajdonában álló közterület rendeltetéstől eltérő használata során kárt okoz és annak helyreállítás költségeit nem fizeti meg;

f) út és közterület bontását végzi anélkül, hogy rendelkezne Bázakerettye Község Önkormányzatának tulajdonosi, valamint a közútkezelői hozzájárulásával.

g) roncs, a műszaki állapota miatt közlekedésre nem alkalmas járművet érvényes hatósági jelzés nélkül tárol közterületen;

h) roncs, a műszaki állapota miatt közlekedésre nem alkalmas érvényes hatósági jelzéssel rendelkező járművet 15 napnál hosszabb ideig tárol közterületen;

i) a közterület rendeltetésének megfelelő használata során annak állagát sérti, tevékenységével annak forgalmát veszélyezteti;

j) olyan tevékenységet végez, vagy olyan készüléket, berendezést üzemeltet, amely kellemetlen, zavaró, veszélyeztető vagy károsító hang-, illetve rezgésterhelést okoz, és az ebből eredő zajkibocsátás meghaladja a megengedett határértékeket;

**5. Hulladékkezeléssel kapcsolatos magatartások**

**7. §**

Közösségi együttélés alapvető szabályait sértő magatartást követ el, aki a 6/2014.(VII.7.) a települési hulladékkal kapcsolatos közszolgáltatásról, a hulladékgazdálkodás és a köztisztaság helyi szabályairól szóló rendeletben foglaltakat tevéssel vagy mulasztással megszegi.

**6. Köztisztasággal, környezetvédelemmel kapcsolatos magatartások**

**8.§**

(1) Aki a települési köztisztaságról és a helyi környezetvédelemről és a zöldterületek, zöldfelületek megóvásáról és fenntartásáról szóló 2/2011 (II.16) számú rendeletben foglaltakat megszegi közösségi együttélés alapvető szabályait sértő magatartást követ el, különösen aki

a) az ingatlan tulajdonosa vagy használójaként az ingatlanon nem végzi el az aktuális növényápolási feladatokat (pl. fű folyamatos kaszálása, közterületre kihajló, kilátást és légvezetékeket zavaró ágak, bokrok folyamatos nyesése);

b) ingatlanát szükség szerint, de évente legalább 6 alkalommal (május1-ig, május 25-ig, június 15-ig, július 10-ig, augusztus 5-ig, szeptember 5-ig) gyomtól, gaztól nem tisztítja meg, a 30 cm-es magasság elérését megelőzően rendszeresen nem kaszálja;

c) az ingatlan tulajdonosa vagy használójaként és az ingatlan utcai határvonala és az úttest közötti területet nem tartja tisztán, e területen a füvet május 1-je és szeptember 5-e között a 30 cm-es magasság elérését megelőzően rendszeresen nem kaszálja;

d) az ingatlana előtti járdaszakasz, a közút padkájáig terjedő zöldterület, illetve az útárok tisztán tartására, e területen a fű nyírására, hó eltakarítására, síkosság elleni védekezésre vonatkozó, a köztisztaságról szóló önkormányzati rendeletben meghatározott kötelességét elmulasztja;

e) közterületi tárgyat, járdát, falat engedély nélkül feliratoz, festékkel vagy más anyaggal beszennyez, firkál;

f) állati eredetű maradványokat vagy elhullott állat tetemét az állategészségügyi szabályok megsértésével helyez el;

g) az üzemeltető, aki a szórakozóhelyek, vendéglátó ipari kereskedelmi és szolgáltató egységek, valamint az utcai és más elárusító helyek előtti járdaszakaszt, továbbá az egység közvetlen környezetét reggel 8 óráig nem tisztítja meg, vagy folyamatosan nem takarítja;

h) avart, vagy növénytermesztéssel összefüggésben keletkezett hulladékot a köztisztaságról szóló helyi önkormányzati rendeletben meg nem engedett módon helyezi el;

i) a község közigazgatási területén levő belterületi ingatlanokon, valamint a külterületi kertművelésű ingatlanokon csütörtöki napok kivételével május 31. és augusztus 31. között éget, a közösségi együttélés alapvető szabályaival ellentétes magatartást valósít meg.

(2) Aki kertépítéssel és zöldfelület-fenntartással kapcsolatos, magánszemélyek háztartási igényeinek kielégítését szolgáló veszélyes mértékű zajjal járó tevékenységet: a) munkanapokon nem 7:00 óra és 20:00 óra között, b) szombaton nem 8:00 óra és 20:00 óra között, c) vasárnap és ünnepnapokon nem 8-12 óra és nem 15-19 óra között végez, a közösségi együttélés alapvető szabályaival ellentétes magatartást valósít meg.

**7. Állattartással kapcsolatos magatartások**

**9.§**

(1) A közösségi együttélés alapvető szabályait sértő magatartás követ el, aki:

a) közterületen állatot tart, legeltet vagy az ingatlanról felügyelet nélkül kienged,

b) ebet és más kedvtelésből tartott állatot közterületen tart, etet, szabadon enged,

c) ebet – vakvezető, mozgáskorlátozottat segítő kutya kivételével – élelmiszer-elárusító üzletbe, játszótérre, kulturális, oktatási, szociális és egészségügyi intézménybe, ügyfélforgalmat lebonyolító közintézmény épületébe bevisz, illetve beenged,

d) az állat tartására szolgáló létesítmény tisztaságát nem biztosítja, azt nem takarítja, fertőtleníti, a káros rovarok és rágcsálók irtásáról rendszeresen nem gondoskodik, és az állattartás során a közegészségügyi, állategészségügyi és környezetvédelmi, természetvédelmi szabályok ide vonatkozó rendelkezéseit nem tartja be.

**8. Hirdető-berendezések kihelyezésével kapcsolatos magatartások**

**10.§**

(1) A közösségi együttélés alapvető szabályait sértő magatartás követ el, aki a 8/2007. (VII.1.) számú a közterületek használatáról szóló rendeletben foglaltakat nem tartja be.

**9. Temető használatával kapcsolatos magatartások**

**11.§**

(1) A közösségi együttélés alapvető szabályait sértő magatartás követ el, aki a 8/2007. (VII.1.) számú a közterületek használatáról szóló rendeletben foglaltakat nem tartja be, különösen aki

a) a köztemetőkben a látogatók kegyeleti érzéseit sértő zajt kelt, vagy nem a kegyeletnek megfelelő magatartást tanúsít;

b) A köztemetők területéről sírkövet, síremléket, fejfát a temető üzemeltetőjének történt előzetes bejelentés nélkül kivisz;

c) a temetőben a temető üzemeltetőjének engedélye nélkül munkát végez, kivéve a sírgondozást;

d) a munkavégzés ideje alatt a temetési helyek látogatását akadályozza, szükség esetén a munkavégzést nem függeszti fel;

e) a sírok gondozásánál a szomszédos sírhelyeket beszennyezi;

f) a temetőben gépkocsin, motorkerékpáron, kerékpáron és egyéb járművön közlekedik, a temető üzemeltetője e rendelkezés alól kivételes esetben (pl.: építési anyag be – és kiszállítása, mozgáskorlátozottak szállítása, stb.) felmentést adhat;

g) a temető területén lévő vízvételi helyekből vizet vételez, kivétel ez alól a sírhelyek gondozása céljából történő víz-vételezés;

h) a temető területén a sírhelyekről lekerülő hulladékon kívül egyéb hulladékot a temető területére visz, vagy a sírokról lekerülő hulladékot nem a kijelölt helyen helyezi el.

i) a temető területén éget;

j) a temető területére – a segítő kutya kivételével – állatot visz.

l) a temetőben a sírokat, síremlékeket és egyéb kegyeleti tárgyakat, valamint a temető létesítményeit, azok tartozékait, valamint környezetét beszennyezi, áthelyezi vagy eltávolítja.

k) a temetőkről szóló helyi rendeletben meghatározott sírhelyre, építésre vonatkozó előírásokat nem tartja be, a közösségi együttélés alapvető szabályaival ellentétes magatartást valósít meg.

**10. Építési tevékenységgel kapcsolatos magatartások**

**12.§**

Aki

a) közterületen szálláshely létesítés, nyaralás, pihenés vagy munkavégzés céljából sátort, lakókocsit helyez el,

b) büfé kocsit, lakókocsit, sátort, sátorgarázst, lakó-, iroda-, tároló és szállítókonténert szabálytalanul helyez el,

a közösségi együttélés alapvető szabályaival ellentétes magatartást valósít meg.

**Harmadik rész**

**ZÁRÓ RENDELKEZÉSEK**

**13.§**

(1) E rendelet 2016. február 15. napján lép hatályba.

(2) Rendelkezéseit a hatálybalépése után elkövetett cselekményekre kell alkalmazni.

Bázakerettye 2016. január 27.

……………. …………………….

Iványi László Dr. Resch Karolina

polgármester jegyző

A rendeletet a mai napon kihirdettem:

Bázakerettye 2016. február 15.

…………………………….

Dr. Resch Karolina

jegyző